
koda nyithindgi duto te. | 

Weche motelo 


Joluo, kaka ogendni mamoko e thurwa ka, 
ne ng’eny gi sigendni mane gigano, to kod chike 
gi timbegi mamoko mathoth mane giritorego kaka 
oganda maratiro endalo mane jorachere miluongo 
ni Wasungu pod okobiro e pinyni. To moloyo, si- 
gendnigi ne iganogi ne nyithindo matindo, nikech 
ne gipuonjogi kaka Joluo ne odak chon gi luor 
kendo gi chanrouk maber kinyisogi godo kaka 
kwerewa ne omako lowo chon gilala ka giriembo 
wasigu e kuonde matinde wadakie ndalogi. 

Kamani, nyithindo ne sumo rieko gi chike 
mabeyo koa ir jomotelonigi, kendo ne miyo gido- 
ngo ji man kod luor gi dimbruok makare. 

Gimaduong’ ahinya kuom sigendnigi to nine 
ok ndikgi e kalatas kata kitabu moro amora, to 
ne imakogi ewich kod chuny. 

Jomadongo ne puonjogi nyithindo, to nyithi- 
ndo bende kane osebedo madongo to nyiso jolu 
bang gi wechegi kendo ganonegi sigendni. Omi- 
yo wechegi ne kowore kaka apaka mar nam ma 
onge gikone, mana kaka oganda mar dhano la- 
ndore pile. Jomadongo ne weyo ne nyithindo yore 
duto mag dongruok to nyithindo bende chieng' 
moro timo kamano ne yachgo moluwogi. Mani 
nyiso ratiro ni puonjgi gi weche te ne gin mag 
ji duto, ok ne owegi ne ng'ato achiel kende. 

Puonjruok ma kama ne dhi nyime e thuoio 
| mag yweyo, to moloyo ji ne thoro gano go, odhi- 
| ambo bang’ chiemo. 
| Nyithindo manyiri ne ithoro ganonegi ei 

siwindhe mar dayo, (dhako moti mosedhi boro) . I 
moseneno gik mang'eny mag piny. : 

Pile ne onyalo bedo dayo manie dipo. Kamoro 
mine nyithindo ne ganonegi kagichwakonegi ma- 

- ch, ka giregonegi, ka gioronegi oduma, ka gipo- 
konegi njugu, kata ka gikonyo minegi loso tije ma- 
moko mag ot. 

Jomadongo mane gano sigendnigi ne ra- 
were ne ong'eyo sigendnigi eyo maler, kendo ma- 
onge bam: Joluo ne gano sigendnigi chon gi lala 
kochakore kuom jonyuol kwerewa makuongo. 
Mani omiyo sigendni gogo osesiko kadhi nyime 
nyaka chil kawuono. Nikech koro ji nyalo ndikogi, 

.sigendnigi podi biro dhi nyime nyaka chieng' e 
yo maber moloyo kaka chon. 

Ageno ni sigendni mandiko kagi biro miyo 
jomasomogi.mor kod puonj mowinjore. To mo- 
loyo, ageno jomapon endalogi biro yudo ilo ka- 
achiel kod puonj mabeyo mabiro miyo giyango 
maler gik mane oganda Luo timo chon to gimo- 
winjore gitim endalogi. kendo ekinde mabiro. 
kaluwore gi kit Luo gi timbegi. Mano nyalo bedo 
aise. maber ma timbe Luo kaka oganda nyalo 
jurore aming'a e kinde mabiro. Ageno bende ni 
ogo madongo masomo wechegi biro lero ne joma- 
:indo tiend sigendnigi kaachiel gi kit weche moko 
manyalo goyo jomatindo obindi. 


Asenath Bole Odaga. 


Othin gi Osiepne 


Chon gi lala, ne nitie jarieko moro miluongo 
ni Othin. Gima iwuoro to ni beride ne en jamria- 
mbo mapololok. Kaka ne opakore ni oloyo ji 
tetete gi rieko, ne oluongore ni en “Othin Nyar 
Nyorieko.” Ne oketo kore ni en ng'ama ong 'eyo 
gimoro amora matimore, kendo ohero ji duto. 

“Mokuongo Othin ne omako osiep kod Akuru 
Nyar Obondo. Chieng'moro Akuru ne ochike 
mondo odhi olime. Ka ne Othin odhi,ne oyudo 
Akuru dala karite. Akuruni ne en jamoko ahinya. 
Chieng'ni ne oyudo ka ogolo mokone oko te. Ne 
omocho ma lache„opong' gi cham tee — bol, 
kal, mariewa, ng'or njugu, oduma kod moko mo- 
dong’go. 

Akuru ne mor mar neno osiepne. Negigoyo 
mbaka malach. Bang’ chiemo, ne giusoe andiwo 
mane Akuru oloso ni nyiwuodhe. 

Matin nono ka nepod gigalore gi mbaka, ne- 
gipo ka koth 00 mana ni pata pata; kodh dier 
wich maonge kama omokoe. Ne oyudo ka Akuru 
pod ok ojowo chambe kata matin. Othin ne. ou- 
more mondo okony osiepne jopo, ka orikni gi 
ng'wech koni gi koni. To kata kamano ok ne gi- 
nyal timo mandha nikech koth ne chwe mathoth 
ahinya. Ohula ne obiro ma mol matek mi ne oywe- 
ro cham te motero e aora. Othin ne oyudo ka otia 

osekalo e wiye moromo. Kane oneno kamano to 
ne otoye uwi, ka oywak ma pi wang'e dhi mana 
ni kala kala: ni “yaye mano kaka chamb osiepna 
kethre malit!” 

Akuru ne okawe motere e ot kahoye ni mondo 
oling’ aling'a owe ywak kamano, ka jalo nyise ni 
“nyiwuodha onge gima okethore’’! Bang'e kane 
koth osechok, Akuru Nyar Obondo ne oduoko degi 
duto e ot aye ne ochako dugo wer koluongo mwa- 
ndune ni: 

“Giga duto tetete, tetete, mondo oduogika, | 
Kal duoguru: bel duoguru: | 
oduma duognauru; 
Bend aburu duoguru.” 


Bang’ wendeno, chambe duto ne oduogo te 
modonjo ei degi mane ikanogie. 

Hee! Kaporapora chi Onyango Arende! Othin 
kane oneno kamano ne ochako paro e chunye ni 
en bende chieng' moro otimie gima kamano. Aye 
ne owachone nyiwuodhe: 

“M-m-m! Akuru Nyar Obondo nyathiwa, kare 
in bende itimo mana kaka ajatimo e kinde mago 
ma koth chwel”’ 

Chieng’ moro, bang’ ndalo manok kose- 
kadho, Othin ne ochiko Akuru mondo odhi olime. 
Kaka kite pile pile, Othin en ng'ama ok dwar 
loch. En bende ne osesumo cham mathoth kuom 
osiepene ma moko mi ne omoyo e dhode mondo | 
kik wang’ Akuru seye ni en jachan kata janyawo. 
Kane ochopo thuolo mane wendo onego chopie 
dala ogik, Akuru nodonjo mana gi koth rat, ni- 


kech ne en ndalo chwiri. Kodh yamo ne ochwe 

mager miwuoro. Ohula ne obiro moywero champ 
Othin nyaka ei nam. To Othin ne ok odewo kata 
ohula ne ywero chambe kamano; fuwo ne nege 
ni rieko, ni chambe biro duogo koluongogi kaka 
ne oneno ka Akuru timocha. 

Bang’ ka koth osechok, en bende ne oruako 
deke duto e ot kaka osiepne ma Akuru ne otimo 
chande. Ka aye ne ochako liyo duonde gi wer 
mane owinjo ka Akuru wero chieng’ mane odhi 
lime; to chambe ne otamore duogo kata mana 
lithe matin nono. Kane oneno kamano, Othin 
Nyar Nyorieko ne dhoge omoko nono. Gima otim 
ne otame, koro riasruok emanenitie. Omiyo ne 
odhi ir Akuru ma nyiwuodhe, ka aye to ochako 
hoye kowuonde mana gi wang’ teko, kowachone: 

“An Othin Nyar Nyorieko giga ok timre 
kaka adwaro ka gineno wendo. Chamba 
otamore duogo edegi to pile to berde gi- 
duogo aduoga ka aluongogi.'' 


Akuru ne oneno lit mokonye. Ka ne Nyar 
Obondo oting'o mana duonde matin nii mi owero 
wende mapile cha, cham ne oduogo aduoga 
dichiel. ; 

Bang'e ka Akuru ne osedok, Othin ne odhi 
timo Opuk. Opuk ne orwake gi mor moloyo. Ne 
oledone dek mamit ahinya, to kuon ne onge ni- 
kech moke ne orumo. Pong'e bende ne oguro e 
agola machwer oko nono ka koth chwe. To kaka 
pat Opuk tek, ne ok odewo gimoro. Opuk kane 
oneno kamano to ne olonyo kode monindo piny. 
Aye nyathine ne orego e pat kore magi tedo kuon 
moreg mayom miwuoro. Othin Nyar Nyorieko ne 

oneno mowacho gi chunye ni: “Atemo ma haa! 
Nyaka nyathina reg ekora ka chieng' moro Opuk 
obiro lima!” Aye ne owachone: a 
“M-m-m! Opuk nyathiwa, in bende kare 
itimo mana kaka atimo e thuolo moko 
ka koth chwel” 

Kane wendone oti, Othin ne oweyo. mana 
ka osechiko Opuk mondo chieng'moro -odhi oli 
me. Kachieng' limbe Opuk ne ochopo, Othin ne 
otedo ne aliya mamit miwuoro, motone mo ma- 
leny manani thee. To ne oyudo kapok oreg mogo. 
Bang'e matin kagiseyogore kod Opuk, Othin ne 
oluongo nyathine mondo oreg bel e kore. Nya- 
thine ne obuok ahinya kane owinjo wachno. Ne 
ojur kapok ochako rego. To kata kamano, ne oti- 
mo luor ne janyuolne mochako rego kaka ne onyi- 
se. To mane nyathine oridogo nyapong' dichiel nii, 

to Othin nochikore moa malo ka ogoyo nduru. 
Yieye ne odong' e nyapong’ pumbi, kendo remo 
ne o mana ni chaa e kore kama ne nyapong' 
oridho. 

Kata kamano,:Othin wuon ne ok odewo ma- 
sira mane iomakeno. Kane oseling’ moyweyo pi 
wang'e, ne owacho mana ne wendone ka wang'e 
tek: 

“Ah Jowa! Opuk nyathiwa, bi anena! Kawuo- 
no otamo wang'a. An gi oda ok timre maber ka 
wendo nitie. Omiyo ok ang'eyo gima anyalo timo 
koro. ‚Ok wanyal hadho dek to cham motwo 
nitie.’ 


Opuk kaka naa jadimbre moluoro wich 
kuot, ne oyie mochiwore mondo okony nyiwu- 
odheno. Nyathi Othin ne osiago bel asiaga e pat 
Opuk piyopiyo nono. Aye ne gitedo kendo ne gi- 
chiemo maber. Bang'e wendo ne odok thurgi ko- 
mor kendo ka opuoyo kaka Othin ong'eyo tedo 
aliya mamit mamilore amila gi kuon. 

Kaa kanyo to Othin ne oowo dhoge tatata 
kendo ne odwa mako osiep gi ji te mane odak 
machiegni kode. Osiepne machielo mane ohero 
ahinya ne en Onyoso Dichol, nikech ode ne liet 
nga moloyo udi mamoko. Mani en kamano nikech 
Onyoso ne odak e bur moywe maler kendo mope- 
dhi mayom. 

Chieng' moro Othin ne odhi limo Onyoso. 
Ne olosone chiemo maber,to hawi marach mo ne 
onge. Bang'e Onyoso ne oketo tago e kendo mit 
ondhenyoe iwe mi mo ne ochwer mang 'eny ahi- 
nya. Moko ne oketo ¢ chiemo to moko ne giyudho 

Ni "sg 


gi kuon. Ne gichiemo gimor ahinya ka gigoyo mbe- 
kni mopogore opogore, kaka jorieko konyo jomo- : 
| tuwo. 
| Kinyne Othin ne odok e ode, to ne ochiko 
Onyoso mondo odhi olime; ne oweyo nosesumo 
yo mayot kendo maber mar logo mo e ip. 

Onyoso ne ochopo kaka ne gichikore kendo 
orwake gi mor ahinya. Ne otedne chiemo mathoth 
| mabeyo beyo, to hawi marach ne en chiemo mo- 
| two ma kata mana tik mo matin nono ne onge. 
Othin koro ne ochako temo ni mondo ogol mo e 
| dende motwono. Aye ne oketo tago e kendo mo- 
| ndo oswaygo iwe. To kane oketo tago mana e iwe 

dichiel nii, Othin ne owang' malit mogo nduru 
kolaro kuma pi mang’ich nitie mondo olutie iwe. 

Bang'e kaka miriasiane mapile, ne okwayo 
Onyoso Dichol mondo koyie to ogolie mo matin 
kende giketie chiemo; konyise sigande mapile ni 
en gige ok timre maber ka wendo nitie. Onyoso 
ne oyie mogolo mo kendo ne giketo e chiemo. 
To ne ok omor gi tim Othin nimar ne oyudo ka 
gi bungu duto te osefwenyo miriambone. Omiyo 
Onyoso ne onyiso Othin mana e wang'e ni osi- 
epgi kode nyaka rum chuth mana gi chieng'no; 
nikech en jamiriambo, owuondonga ji pile koke- 
togi e chandruok kendo oketho mwandugi. 


“Thu tinda adong dongo nera!" 

Ng'ielo gi Nyiri Moko 

Chon ahinya ne nitie nyiri moko mane osie- 
pe. Chieng' moro ne gidwaro dhi ket, kaka ne 
nyi Luo timo chon. 

Negichiew gokinyi mang'ich kaka ne gichi- 
kore. To hawi marach achiel kuomgi ne ochiew 
modeko, nimar nindo ne olewo kode. Mani ne 
“omiyo olewo e gik moko duto. Kane nyiri wetegi 
ikore kendo timo gik moko. to ne gigwenyore ko- 
de agwenya. 

Kane nyiri gi a ng'weto, to en koreka en eyo 
odhi ng'weto. Ka alotegi chiek gidhi kulo, to en 
koreka obidho alot. To kane oa kulo, to gin gi- 
rego. Kagitedo kuon, to en koreka oketo dakuon 
e kendo. Ka ne gichiemo; to en eka otedo kuon 
kendo oolo mo e alotne. Ka negiseruakore ma gi- 
dhi, to en koreka otoko. Kane ochako chiemo, to 
jowadgi ka to ni eyo osechako wuoth mar dhi. 

Kapok gichako wuoth, ne ginyise ni ang'gini 
bol oboke e yo kuma giluwo mondo ckonye kik 
olal olu mana kanyo tiir ang’ noyudgi. 

Kane Ng'ielo oneno ka nyiri mane otelo turo 
oboke bolo eyo, en bende ne okawo oboke mobolo 
e yo madhi e bure. Ka nyako mane a chiencha 
obiro, to yore ariyogi ne ochache. Omiyo ne orwe- 
nyo mi oluwo mana kor matere ka Ng'ielo. Kane 
ochopo e bur 'Ng'ielo ne obuok malich. To Ng i 

elo ne omose gimor kawachone ni: 
“Onge gima -buogi, nyathiwa. Abiro losi 
moloyo kaka dine okedi kuma jowadu 
odhiyeno.” 
Matin nono, Ng'ielo ne omiye bel ato- 
nga kopong' mondo oregne. Ne orego motieko. 
_ Aye Ng'ielo ne ochako kedo iye. Ne ogoyone goro 

malich ahinya, kendo maber mapod ne koneno 
kamoro amora. 

Kane ochopo dalagi, ji ne ochako penje 
mondo onyisgi ng'ama ne okede maber kamanoni. 
To ne odagi chutho nyisogi; nikech Ng'ielo ne 
owachone ni ka ohulo ni en ema ogoyone goro 
to nyaka Ng'ielo bi manege. Kane pok oa, Ng'ielo 
ne owachone ni: 

“Hapi ber nyar ochung'tir ogoroni goroni, 
to kik inyis ng'ato ang'ata: kihulo nyar 
wegi ni an nyar bungu ema olosi to nyaka 
anegi.” 

Wechegi ne omiyo nyakoni luoro ahinya ma- 
ok ne onyal hulo maling' ling' man e kindgi gi 
Ng'ielo ne min kata ne osiepne mangita gi del. 
Kane gimedo penje to nyakoni ne otoyoe mana 
wer kowacho niya: 


“Kwara penja ng'ama 'ogorona goroni? 
Dana penja ng'ama ogorona goroni? 
Nyar bungu to ema ogorona goroni. 
Nyar tond bungu ema ogorona goroni. 
Kahule to ang'nonega.” 

Ji mang'eny ahinya ne openje to ne odagi 
hulonegi; ne osiko ower awera aduga kamano. 
Bang'e godhiambo koro chotne magiherorego 
ahinya ne obiro mi ne openje ni: “Kihera adier 
to nyisa ng'ama ogoroni goroni. Onge gima nyalo 
timi kaan tie.” Omiyo ne onyise ni: “Ng'ielo ema- 
ne ogorona goroni to nowachona ni kahulo ne 
ng'ato to obiro nega.” 

Ne oyudo ka Chotne oting'o tong’ mabith ahi- 
nya. Koro ne onyiso nyar korgi ni: “Kapo apoya 

nobiro ni obiro negi to ang’ nokuong nonega 
mondi eka ana” nochop iri.” To kapod dhoge ko- 
Iwar nii, ne giwinjo ka Ng'ielo biro ma ngur 
mana ni nduu, ka kodh yamo gipe. 


“Uu koro atugora nyar bungu atugora tee, 
Abong'o ema hul maling'ling'na. 

Uu koro agúngora nyar Iwanda nikech 
nyako ohula.”’ 

Kane ochopo dala ne oyudo ka chot Abong'o 
to kod yawuotgi Abong'o rite motegno. Chot Abo- 
ng'o ne oyore tong’ achiel, to ka ne omedo e moro 
nii to Ng'ielo ne okwe mana ka ma tiang'. 

Ji duto ne oil kendo mor ahinya kod 
chot Abong'o ka gipuoye kaka en ng'ama thuon. 
Aye jokaoche ne omiye Abong'o mondo okendi, 
nimar ne otimo tim lela maji oneno, kane okuoyo 
ngima nyargino. Koro Abong'o gi chotne ne jodhi 
modak maber ahinya. mar higni mang 'eny, bang 
kendruokgi. 


“Thu tinda adong dongo nera!" 

Wuod Aidha 
mane ok okendo 


Aidha moro moti ne odak e kombe gi wuode 
mane en nyathi achiel kende. Aidha ni ne nigi 
kuyo e chunye ahinya. Ne osin moloyo ndalo duto 
nikech wuode ne ok okendo. Chieng' moro ne 
oluonge mowachone ni: 

‘’Yaye wuoda, wachni change chunya 
malich. 
Asin pile e chunya, kendo mor otama kaka 
jodongo watena. Ang'o ma omoni ke- 
ndo? 

Wuode ne odwoke kawachone ni: 

“Wuora, ase paro wach kend ndalo ma- 


ng'eny ahinya kendo we parona gigo mosetimore 
kuoma, to gik mose mona kendo. 

Mokuongo ne aparo ni adhi kendo nyar Opuk, 
nikech oriek kendo dobed dhako maber ahinya 
kendo motang'. To kata kamano, ne nitie gimoro 


achiel marach kode. Ohero kuodho jowetene, 


kendo ok owach adiera kinde moko. Magi ne 
ayudo ka ohingo tekona. Ok dak adag gi dhako 
mawach ok mok e kore.” 

Bang'e wuon nowachone ni: “Magi duto gin 
adiera, wuoda. Kik ikend nyako ma jafwong' 
wach e kor piny. Domi iyal e mier mi ol nono.” 

Wuode ne odhi nyime kamedo nyise kaka 
ose kawo chandruok, mondo oyud nyako maber 
ma onyalo kendo to ose tame: 

“Bang'e nyocha aparo ni akend nyar Thuol. 
To kata kamano joka Thuol gombogi ng'eny; 
gihero bedo gi lewni mathoth ahinya. Ka lepgi 
omo ni ti nii, to giwitogi kendo gi dwaro moko 
manyien. Omiyo ne ok akende nikech chunygi mar 
dwaro lewni mang'eny. Gombogi ng'eny kendo 
gin jokayongo. Dhako makamani digoya piny.” 

Wuowni ne omedo nyiso wuon mago mose- 
temo timo kowachone ni: 

“Ekinde mokadho matin nyocha adwaro nyar 
Guok, nikech ober neno ahinya. To kata kamano 
nitie timne achiel mane ok ahero. Chunye rach. 
Kendo mani miyo iye wang’ e thuolo duto maonge 
gima omiyo, kata mana e wach matin moloyo. 
Okia kata mana angera. Omiyo ne ok akende ni- 
kech ojadhaw. Oralep kendo duonde rach.” 

Wuon ne owachone ni: “Magi duto gin adier 

wuoda. Kik ikend nyako maralep kendo ma iye 
jawang' piyo. 
- Wuode ne omedo wachone ni: 

“Asetemo ahinya twak gi nyiri mang'eny. 
Nyoro anyorani to nyo aseketo machieg-ni ni ake- 
ndo nyar Apuoyo, nikech ober. To kata kamano 
parone thoth, bende en jamriambo kaka wuon 
mare. Omiyo ne ok akende nikech riekone moka- 
dho ndagani to gi wuondne.”’ 

Wuon ne oyie kode.kendo nonyise ni, dibed 
gima. rach, ka okendo nyako majaww ndji, ma 
jamriasia, kendo maparone ng'eny ahinya nikech 
ok dorit pacho kata dipo maber. 


Mogik, wuod Aidha ne onyiso wuon kaka 
yande osebedo kohero nyar Oyieyo kendo ne 
oneno e chunye ni en ema mondo okende, nikech 
ne oberne to kendo oler moloyo: To kata kamano 
ojakuo kaka joodgi duto, omiyo ne ok okende ni- 
kech kuoneno. 

Wuon ne oyie kode ni ok owinjore okend 
nyako majakuo, di chande ahinya kamiye dhaw 
gi ji mang'eny pile e kor gweng’. 

Wuode ne otieko kosingore ne wuon mare 
ni obiro kendo mapiyo chieng’ moro koyudo nyako 
machunye oyiego: maber, manyalo rito welo 
maber mariek moromo, mamuol kendo maok 
gombone ng'eny kendo ohero lewni mathoth, ma- 
ok jakuo kendo maonge gi ketho kata achiel. 

Wuon kane owinjo kamano to ne chunye 
ochot chuth. Ne oduoke kokuyo, kowachone ni: 

“Yaye wuoda, ang'o motimore kuomi? Kik 
iwuónda! Ok ane ranyisi kuomi mar ng'ama dwaro 

kendo mi:dag gi dhako. Jachiend ang'o modo- 
njoni. Kwereni duto ne gin joma oriere tiir! 

In iherori kendi iwuon moloyo ng'ato ang'a- 
ta. To bende nyaka ing'eni waduto wan-gi ketho 
te. Onge ng'ama ber ma onge kama, oremie. In 
to in wuod Aidha mane maonge gi ketho kata 
matin-ni? Inenori kendi kiber maonge kama 
ochwanyore kuomi? Ato misebam ni? Donge ee 
ibiro tho misumba ka to ji neno? In muofu ok inee 
ka mbeseni duto osekendo te?” Iparo ni bam to 
apala?” 


“Thu tinda adong dongo nera!” 

Adongo gi Apiyo 


Adongo gi Apiyo ne gin nyimine. Adongo 
ne min-gi otho, omiyo nodak gi min Apiyo mane 
oket kar min. 

Apiyo ne ng'eny gi gik moko, nikech min 
mare ne mayo Adongo gige kendo miye. Chieng' 
moro, Apiyo gi Adongo ‘ne jodhi moto, kaaye to 
Adongo ne okwanyo tik ng'ut moro mabeer! Kane 
gidok dala min Apiyo nomayo Adongo momiyo 
Apiyo tigono. Adongo iye nowang' modhi ka ner- 
mare. Kane pok ochopo noromo gi jaduong' moro 
moti. Nomose gi luor ahinya. Jadung'no nopenje 
kuma odhiye. Adongo ne okone ni odhi kaner- 
mare. 

Bang'e matin nono noromo gi pong’ ka bel ni 
ewiye to onge. ng'ama ne nyalo rego belgo. Nyi- 
ponge bende ne nitiere e bath pong'. Pong' ne 
okone Adongo ni: “Nyako yie mondo iregnae be- 
ndagi ' Adongo ne oyie mine orego belgo kaka 
pong’ ne okwaye. Bang'e pong nokone mi “wuoth 
awuotha, to ka ichopo kama yore okagore to mo- 
ndo ilu mana yo matin; kik ilu yo maduong'.” 

Adongo nowuotho moromo ka pok oneno 
ng'ato kata achiel, bang’e ne opo ka ochopo e aora 
moro mane dhako moro moti luokore. Dhakone 
nokone ni mundo orudhne ng'eye. Adongo noyie 
gi moro mathoth ahinya mi orudhone dhakono 

ng'eye. Kane osetieko, dhakono nopenje kuma 
odhiye. Adongo nonyise ni odhi kanermare. Dha- 
kono nonyise ni: “Ka ichopo kama yore okagore 
to ilu yo matin; kik ilu yo maduong'.” Adongo 
notimo kaka nonyise gi pong' kod dhakocha: No- 
luwo yo matin mine ochopo kanermare. 

Nermare nowachnne mondo odhi e agola kor 
tedo,mondo okaw ko opuo, to kik olim ka ko ose- 
loth. Adongo ne odhi e agola kendo ne ochako 
puoyo ko. Nermare ne okone .ı koneno ka aluru 
ofuyo mogore e kendo ka opuocho, to kik ochame. 

Kapod opuocho, Adongo noneno ka aluru 
ogore e kendo, to ok nomake mochame nikech 
nermare nosekwere ni kik otim kamano. Kane ne- 
rmare obiro mondo one kata bin osechamo aluru, 
kata ka ko ema oseidho momadho chak, ne omor 
koyudo mana ka Adongo puocho ma dugo wer 
aduga makata aluru ok ne ochamo. 

Nermare nokone ni koro onyalo limo ka ko 
oseloth. Adongo ne mor kendo il kanoneno ni 
kar mo to tigo mar ng 'ut manyilni ema nowuok 
ei ko; bang'e tik nungo gi lewni kod gik rwakruok 
mag nyiri mathoth mopogore opogore ko oluwoe. 

Kinyne,Adongo nogoyo oriti ni nermare 
gi mo: ini nodok thurgi. Kane ochopo e rangach, 
Apivo nopenje kuma oyude gik mane orwako, to 
Adongo nonyise ni “nera ema omiya.” Apiyo no- 
dhi monyiso min gik ma nergi nomiyo Adongo. 


Min Apiyo kane neno kamano, to ne owacho- 
ne mondo en bende oring odhi ka nermare. Eyo no- 
romo gi jaduong' moti mane. Adongo oromogo- 
cha. Jaduong'no nopenje kuma odhiye, to Apiyo 
22 


noduoke ni: “Ok obadhi penja kuma adhiye;” 
Apiyo nowuotho moromo, bang'e noromo gi pong’ 
ka bel nie wiye to ng'ama reg belgo otamore. Nyi- 
ponge bende ne nitiere e bath pong'no. 

Pong no nokone ni: “Nyako ka iyie to regnae ' 
bendagi?” Apiyo to noduoko pong’ ni: “Ridha ka 
iyie to ridhnae chietha nani.” 

Pong' nowachone ni “dhiyo to ka iyudo kama 
yore okagorego to ilu yo maduong’, kik ilu yo 
matin.” Apiyo ne owuotho nyaka nochopo e aora 
kama dhako moticha ne luokore. Dhakano nokone 
mondo orudhne ng eye, to en noduoke kowacho- 
ne ni: “Arudhni ng'eyi mar guok.”' 

Dhakano ne owachone ni dhiyo to kichopo e 
akekre mar yo to ilu yo maduong , kik ilu yo 
matin”. Kane ochopo kama yore okagore, noluwo 
yo matin kar luwo maduong’ mane okone. Aye 
ne ochopo ka nermare. 

Nermare ne owachone ni mondo odhi opuo 
ko e agola, to ni kik oyidh chak kata limo ka ose 
loth. Nermare nomedo wachone ni kata aluru 
bende ka ohuyo mogore e kendo to kik okaw 
ocham. 

Apiyo to ne ok odewu. Ka noneno ka aluru 
ogore e kendo nii, to nogolo mochamo. Nermare 
noketo thoun gweno moro e dhot mane onego 
wachne ka Apiyo chamo aluru kata idho ko. 
Thuon gweno nochako kok ka wacho ni: “Ocha- 
mooooo!” Apiyo kane owinjo kamano nomako 
thuon -gweno modeyo gi mirima nimar iye ne 
owang’ kuom gimomivo nowacho ni ochamo aluru. 


Aye ne ochako idho ko mondo omadh chak; 

kendo thoun gweno nokok mateek konuoyo wa- 
cho ni: “Omadhooooo!” Koro Apiyo ne odeye 
chuth monege. 

Nermare nobiro oyudo ka odeyo thuon 
gweno, mine okone mondo olim ko ka ose loth. 
Kane Apiyo okelo agwata mondo oidhie ko, to 
oyieyo gi thuonde madongo dongo emane owuok 
eiye; mi Apiyo ne ok oyudo gimoro mak mana 
oyieyo gi thuonde kende. Aye ne odok thurgi gi 
luete haaa, mana ka pi wang'e ema o! 


“Thu tinda cdong dongo nera!” 

Apuoyo gi Sibuor 


Chon gilala ne nitie Sibuor moro maduong 
ahinya. Kaka ne en ratego bende, ne obedo ruoth 
moriwo piny maduong’. Le .duto me bungu ne 
miye luoro malich miwuoro. 

Chieng’ achiel, Sibuor-ni ne oluongo bura 
moriwo le duto mane owacho negi ni: 

“Le duto moti onge ohala. Bende gin 
jonyawo. Giketho chiemo nono monego le 
matindo cham. Le matindo eman gi ohala ni- 
kech girikni kendo ginyalo tivona matek. 
Omiyo adwaro ni mondo aneg le moti duto 
te.” 

Bang' mano, Sibuor ne ochiwo chik mane 
oneg le moti duto te. To kata kamano, le’ 
achiel kende moti emane ok onegi: mani ne en 
min Apuoyo Ogila. Apuoyo ne opando min e brr 
mane nie tiend yath moro maduong', mane ote- 
ronee chiemo gotieno pile pile. 

Chieng' achiel,Sibuor ne onindo e tipo, e tiend 
yien moro kadhoge ong'amore. Thuol moro mane 
osewuotho koa mabor ne ochopo kamane Sibuor 
onindoe kool ahinya. Kane oneno dho Sibuor 
mane ong amore malachno, thuondno noweyo ni 
oseyudo bur ma iye ni nono; aye ne odonjoe ko- 
wacho e chunye ni: “Tho! We ayuomra matin e 
burni, nyar bungu!” Aye ne odonjo ei Sibuor chu- 

mblu, mane ochako nindo kuro. 

Bang'e matin nono, Sibuor ne ochiew nikech 
ne ok onyal yweyo maber, kendo ne owinjo rem 
ahinya eiye. Noparo dichiel ni nyaka bed mana 
ni thuol ema odonjo eiye. Aye ne owachone ni: 
“Thuol wuog oko!” To thuol ne ok owuok. Sibuor 
ne okecho ahinya, kendo nomedo penjore kende 
ni: “Ka ok en thuol ema osedonjo eiya, to en 
nga?” To thuol ne ok nyal winje. 

Bang'e Sibuor ne oluongo le duto kanyakla 
kane openjogi kaka onyalo golo thuol eiye. To 
lego me oduoke niya: “Yande ise nego le moti 
duto te. Wan jomatindo ok wanyal ng'eyo kaka 
wanyalo konyi e wachni, nikech ok wan-gi rieko 
maber moromo.” 

Sibuor ne oneno kethone; kendo noyie ni 
adier ne otimo gima ofuwo ahinya nikech ne 
onego le duto mane oti kendo mane ni kod paro 
gi rieko mabeyo. 

Kata kamano, wuod Apuoyo Ogila nodhi ir 


“Sibuor mine openje ni: “Ruoth, bende inichak ineg 


le moti kendo?” Sibuor ne oduoke ni: “Ngang”, 
ok nachak aneg le moti kendo. Aseneno kethona 
chutho.” 

Wuod Apuoyo Ogila ne owachone ni: “Be- 
nde inyalo pogo dir pinyi kon chiel ne ng'at mo- 
goloni thuol eiyi?” 

Sibuor ne nigi chandruok ahinya, nimar no- 
winjo rem moloyo. Omiyo noyiene aruya, ni: “Ee! 
Anyalo. Kaachiel gi jamni bende anyalo miye ma- 
thoth ahinya!" 


Bang'e Apuoyo Ogila nodhi mokelo min moti 

mane odong'cha. Ne obiro mine omiyo Sibuor 
yath mane ogolone thuol eiye. Thuol ne otimo 
mos, nikech ne ok ong'eyo nine en ei Sibuor. En 
ne oparo ni en ei bur mokwe ei lowo mang ich 
mana thi! 

Sibuor Ruodh Bungu norito chikruokgi kod 
Apuoyo Ogila kaka ng'ama duong’. Sibuor ne 
omiyo min mare bath piny konchiel kod jamni 
mang'eny ka ogoyonego erokamano kuom konyo 
ngima-e. Apuoyo Ogila to koro Ruoth noyiero kaka 


Jang'adne rieko, mondo kik chieng' moro opo 


kochako otimo gima rach kendo machal gi mane 
otimo kane onego le moti duto ni gitieko chiemo 
nono. 


“Thu tinda adong dongo nera!” 

Kaka le ne okonyo Owuor 


Ne nitie ng'at moro, mane odak gi chiege 
gi nyathigi achiel mawuowi matin: miluongo ni 
Owuor. Ng'atni niluonge ni Owinyo to chiege ne 
nyinge Obera. 

Owinyo gi Obera ne jopur motegno mohero 
tich puodho ahinya. Siganani wuoyo kuom gik 
mane otimore,e higa moro ma piny ne otho chuth. 
Cham mane otimore maricho richo det bonyo 
ne obiro mochamo te motieko oko e pap. Bang'e 
oro matiriri ne oluwoe. Piny ne rach malich mi- 
wuoro. Kech ne ng'inyo ji nyowuoyo michame 
mana pien gugru. To kata ne chiemo nok e piny 
kamano, Owinyo gi Obera to ne nigi cham moro- 
mo gologi oko e keno. 

Bang’e koth nochako chwe. Owinyo gi 
Obera ne ochako pur matek kendo. Chieng' moro 
negidhi pur machiegni gi dala kuma ne giriyoe 
nyaka odhiambo. Ne ok giwinj olo nikech ne 
gitiyo to gigoyo mbaka. Ne gipuro kama duong' 
ahinya, kendo ne gichopo keyo mabor sidang'. 
Negidok dala mana kachieng” oliero dhi podho. 

Obera ne otedo moloso chiemo maber, 
kendo mamit miwuoro. Chieng'ni ne otedo mana 
ring aliya mar le mane Owinyo onego ka dwar. 
Bang' chiemo, ne gibudho moromo kapok gidhi 
nindo. 

Kinyne kane gidok pur, to ne giyudo winyo 
moro kopiyo e yath but puothgi. Winyono nowa- 
cho ne Owinyo ni: “Miyae kuon matin kiyie. Piny 
otwo sidang’. Yaye! Wan winygi kech wang’ni 
enotiekwa duto!” 

Owinyo to ne oling' mana thi ka gima ko- 
winjo. Negiriewore gi jaode magipuro apura nya- 
ka odhiambo; aye ne gidok dala. 

Ne oyudo ka koth koro chwe, kendo jomoko 
mohero leng'ore e ata wiye ne osechako golo. 
kodhi oko. Omiyo Owinyo bende ne oparo ni di- 
ber ka gidhi chuoyo kama negisepuro cha. 


Kinye ne gimondo ahinya e puodho, to negi- 
yudo ka kamane gisepurocha olokore osinde ma 
iye odich maka igoye kwer to leng'ore aleng'a. 
Owinyo nomako onding'e ka ochung’ otwo gi 
kwer e goke. Ne ohum nono ni: “M-m-m! Wuod 
ng'ato! Aneno wang'a koso aleko?” Aye ne ope- 
njo chiege, kowacho niya: “Obera! Ma puothwa 
koso puoth ng'ato nono?” 

Matin nono negiwinjo winyo manyoro owu- 
oyo kodgicha kawer ni: 

“Apidhna osinde, apidhna osinde! 
Wuon Owuor puro, min Owuor puro: 
Wuololo yaye! 

Apidhna osinde, apidhna osinde! 
Wuon Owuor puro, min Owuor puro; 
Wuololo yaye!”’ 

Winyoni ne wer to sodore kochiko kuma 
Owinyo gi Obera nochung'ie. Kane gichiko itgi 
malong'o, negiwinjo gima winyo ne wacho. Owi- 
nyo iye ne owang’, to winyono ne ok odewo. Kane 

osechopo machiegni kodgi, ne okwayogi chiemo 
kendo ni: “Miyaeuru nyoyo.” 

Owinyo ne oduoke gi mirima kabaye gi 
kidi matek, kawachone ni: “Nyoho, nyoho! In ema 
itimo puotha kama to ichako ikwayowa nyoyo! 
Anegi kawuono!"' 

Owinyo ne obaye matek gi kidi, to winyo 
nohuyo modhi mabor e wi yath. Obera gi Owinyo 
ne ochako pur kendo ka igi owang’ ahinya. Ne 
gipuro ma giling” mana thi! Giduto chunygi ne 
lit ahinya ka giparo gima omiyo winyon ne timo- 
negi anyali kamano. 

Bang'e kogik odhiambo negidhi dala. To 
nikech dwe ne rieny, Owinyo ne owuok mondo 
odhi one anena gima winyono ne timo e puothe 
kamane gipuro odiechieng'. Kane ogik machiegni 
nowinjo ka winyo wero wer mane giwinje kowero 
gokinyi cha. Owinyo noringo matek odok dala 
mapiyo, aye na okelo wino mochikogo winyono. 

Otieno Owinyo ne onindo e ot ma ite mana 
ni oko. 

Kinyne ne gimondo e puodho okinyi mathi, 
ka mwanda pod ok olayo. Ka hawi maber nii, to 
Owinyo ne oyudo mana ka winyo mane ochiko 
cha omoko e wino. Ne omake gi mirima mana ni 
omino ng'ute, nikech bende ne en winyo molu- 
rore moro. To winyo noywakne ni: “Kik iketh 
denda ngang’ wuodwa! Tera iuma mana edak ma- 
tung’ man eodicha, kendo ang’ nine gima ati- 
moni!” 

Obera to dhoge ne omoko nono, moling’ 
mana thi. Owinyo ne owinjo wach winyono mi 

ne otere ma oume e dak matung' kaka nokwaye, 
aye bang'e ne odok e pr odho. 

Odhiambo ka ne giduogo ma oyawne winyo, 
ne oyudo ka osepielo mo moleny dak kopong’ du. 
Owinyo ne mor gi lala. Ne ogalo winyono mo- 
kete e dak madiere. Kanyo to winyo ne opieloe 
mana nyim lilo. Nokete e dak achiel ka achiel 
kuom deke duto mane en-go, mi winyo majamo- 
kono ne opielone Owinyo kit cham te man e piny- 
ka gi gimoro amora mane ginyalo dwaro. 


Owinyo koro ne jamoko malich ahinya, kendo ji 
ne wuoro kaka oyudo mwandunego. Ne omor mo- 
tamore nono, nimar koro ne owinjo maker moloyo 
ji duto mane odak e gweng gi. 

Nyasaye ne omedogi nyathi moro mawuowi 
kendo. Chiaye be ne koro gin-go moromo. Omiyo 
Owinyo ne ohero dhi kwath pile, to ka oduogo 
godhiambo to amadho otia matin mane Obera ja- 
losne mondo oduoggo chunye. Pur to pod ne opu- 
ro nga apura motegno kaka chon, nimar ne ok 
odwar budho e dala kane en thuolo mar pur to 
jomoko nie ndalo. 

Chieng’ moro Owinyo gi Obera ne jowuok 
gi duto.To bang'gi nyathi moro ne obiro tugo gi 
Owuor ma wuodgi maduong'cha. Owuor re mor 
mar neno osiepneno. To nikuop ming'one, ne 
otero osiepne mondo onyise kaka gin gi winyo 
mapielo chiemo duto ma dhano nyalo dwaro e 
pinyka. Kane oyawone mondo onyise osiepne, 
winyo ne owuok. gi .ng'wech ni pururu mopiyo e 
wi tat dero. Kane Owuor dhi temo ni mondo oma- 
ke, to winyo ni pururu.kendo opiyo ewi chiel. 

Owuor ka neno kamano to ne otoye mana wer, 
ka pi wange’ ema rengni, niya: 
“Winjwa, winjwa, kiduog ang'o! 
Winjwa kiduog ang o! 
Winjwa ma japiel kal, 
winjwa ma japiel mo! 
Winjwa majapiel kal, 
winjwa ma japiel ng'or!” 
To winyo bende ne oduoke kawer, ni: 
“Siiyo! Lend meru mane meru umakago, 
kur kuje, kur kuje! 
Lend wuoru mane wuoru omakago, kur 
kuje, kur kuje! 
Adhi thurwa adhi achamna oyungu, kur 
kuje, kur kuje! 
Achamna osinde, kur kuje, kur kuje! 
Ara dog pacho, kur kuje kur, kuje kuje!” 
Aye wniyo ne opurore molal nono ei bungu 
mane oluoro. dala Owinyo. 


Kinde mane Owinyo giri oduogo dala, ne gi- 
yudo ka Owuor koro oseywak ma nindo otere e 
par mane otugo e dhoot. Osiepne cha be ne oseri- 
ngo modok dalagi. Kane wuon Owuor ochiewe, to 
ne oneno anena dichiel ni gimoro rach, nikech 
wang'e ne okuot mar ne oseywak ahinya. Kane 
osenyisogi kaka winyo ne oringo, dho min gi 
wuon ne omoko, kendo chiemo ne ok odonjonegi 
chieng'no. Owinyo ne oparo nyaka piny oru piach. 

Kinyne ka piny ne oru, Owinyo ne owachone 
Obera ni mondo olosne chiemo. Bang 'e ka ne:ose- 
ikone nyuka anang'a, nyoyo, pi e puga to, koc 
rabuon mothol, ne owacho ne chiege ni: “Wadhi 

kod Owuor wuoth mabor, kendo ka moro wanyalo 
chweyo neno meru.” Chiege ne obuok nikech 
thurgi ne bor, kendo ne ok opar ni Owinyo nyalo- 
tero nyathigi matinno kuro. 

To kata kamano, Owinyo ne jowuok kod 
Owuor kar onyango kanyo ka gi ting'o le gi beti. 
Owuor ne openjo wuon ni “gigi to wating’o na- 
ng'o?” Wuon ne oduoke ni: “Wadwaro dhi gedo 
kamoro e i bungu mondo wang’ wabuorie kapod 
ok wachopo kaneyi. Kane gichopo e kor oliech 
oliech, ne gitong'o yien mit gichako gedo. Mani 
ne en kuma bor ahinya ei thim ma winy ema ywa- 
kie, to piny chil malich. Ot ne ok gigero madu- 
ong. Ne en mana kiru matin moromo nono. 
Owuor ne ni ei ot to wuon ne ni oko. Ne okonyo 
wuon tweyo yien gi oboke mane gibasego maber. 
To Owuor ne ochako chich mos mos. Ne openjo 
wuon ni: “To wuora, ere kama abiro wuokgo?”” 
To wuon ne oduoke ni: “Abiro yawoni kamoro 
ewiye mibiro wuokgo. 

Ka ot ne oserumo te, Owuor ne onge gi kama 
onyalo kata soyoe Iwete nono. Ne apenjo wuon 
kendo kama onyalo wuokgo. Wuon ne oduoke ni: 
“An e wuoru, Owinyo! Ne akweri maloong'o ni 
kik ihul ne ng'ato kata matin gima ing'eyo kuom 
winyocha. lo in Owuor, kuom wich tekoni, ok 
isewinjo wachna! Omiyo kaka ok anyal timoni gi- 
moro kaka nyathina, aweyi ka kawuono: mondo 
ing'eni winjo wach ber moloyo gik moko te!” 

Owuor ne onge gima onyalo timo. Wuon ne 
osedhi moweye e kor thim. Ne otoyoe mana wer: 

‘| “Liende, liende, nyoyoo! Liende ne winje, 

nikech winje! 

Baba wita oko nikech winje! Liende winj 
ang'owa? 
Liende winj Tutu, liende!” 

Kinyne le ne obiro mathoth ka gikadho gidhi 
modho pi: kendo ne gipenjore kendgi kagiwuoro 
ni: “To ng'ama ogedo e kor oliech omerani?” 
Nyathino to ne wer awera kaluongo nying winj 
Tutu. Matin nono le ne ochoko bura maduong' 
kendo ne gineno ni ok digineg nyathi ochung' 
tir matin nono kayiem; omiyo nyaka gidwar winj 
Fut mondo oduok nyathino dalagi. 

Mokuongo ne gioro ondiek Apul Apul mondo 
odhi odwar Tutu. To ondiek ne ogalore agala eyo 
kc rado kulundeng’, mit ka ochopo to oyudo ka 
Tutu osewuok oa e ode. Kinyne ne gioroTula nya- 
ngoro. Tula ne ongoro wang'e malong'o. ahinya 
moyudo Tutu mokelogo. Le duto noyalo mit ne 
giketo Owuor e luet Tutu mondo otere thurgi. 


“Thu tinda adong dongo nera!" 

Gima omiyo 
ong'eche dak ewi yien 


Chon kane pok gidhi ewi yien, ong'eche ne 
odak piny kaka le mamoko duto. Endalo go ong'er 
moro nomako osiep kod liech, kendo negidak ka- 
nyachiel. Chieng’ moro liech ne owacho ne 
ong er ni: “Aseyudo wach ni welo moko biro lima. 
Kuom mano aneno ni owinjore ang'iew dhiang' 
moro. Dhok makoro wan-go ok dichiw chak moro- 
mowa ji ariyo kod welo bende.” 

Ong'er noduoko liech kawachone ni: “An 
bende asenwang'o wach ni welo moko biro lima. 
Ber wadhi waduto mondo ng'ato ka ng'ato ku- 
omwa ong iew dhere owuon.”’ 

Kane gisewinjore kama ginyalo yudoe dhok 
mabeyo gi nengo mayot ne gidhi nindo ka gi geno 
mako yo kiny okinyi. Kane gisechako wuoth go- 
kinyi mang'ich, liech nowacho ne ong'er ni: 
“Aduong ni ahinya. Onego ayud dhiang' maber 
moloyi. Kawatundo echiro to ng'iew mana dheri 
an bende ang'iew mara.” 

Ne gichikore ni kiny giniyudre e tiend yath 
moro. Liech nowacho ne ong'er ni: “Ineno yadh- 
cha? En ema ang’ wanayudre e tiende.” Liech 
nowacho ne ong'er ni obiro tieko ng'iewo mapiyo 
ahinya. Ong'er noyie mapiyo gi wach liech. To 

kane gise pogore, ong'er nodhi gi ngw'ech nyaka 
chiro mine ong'iewo dhiang' maber moloyo dhok 
duto te mane nitie e chiro chieng'no. Ekindego, 
noyudo ka liech pod ochung' achung'a kuma bor, 
ka pod owuoyo gi le mamoko matindo. 

Aye ne ochako yoro mos kodhi, ko- 
luwonegi ni: “Osiepena, abiro ng'iewo dhiang', 
kendo ang'eyo malong'o ni ubiro konya dwa- 
ro dhiang' maber ahinya.” Bang’ mano negi- 
yiero ne liech dhiang' modhero mane odhigo 
e tiend yath kama ne gichikore. Liech ne- 
paro ni en emane okuongo chopo, kendo noparo 
ni noyudo dhiang' maber moloyo mar-ong'er. To 
kane pok otundo noneno ong er ka yweyo gi dhi- 
ang' marateng' e tiend yien kama ne gichikore ni 
gibiro romoe. Dher onge' ne ber ahinya, kendo 
-hwe. Liech nopenjo ong'er gi ich wang’ ni: “To 
ma dher ng'a? En mari koso?” Ong'er noduoke 
gi sunga ni: “Kamano osiepna. To awuoro! Ma 


e dheri? Ok ing'eyo pogo dhiang' maber gi ma- 
rach? Ne iwacho mak iriwo gi kiawa ni ang' 
iniyier dhiang' maber moloyo dhok duto man e 
chiro moromore kod duong ni.” 


liech ne oduoke ka chunye rach, ni: “Ok 
adwar winjo wach moro kendo kuom dheni.” Koro 
ne giluwo yo ka giwuotho ma ok giwuo, ka ging- 
itore angita. 

Achien kane oyudo gikadho kama ne ji ong'e- 
yogie, liech nowacho ne ong er ni: ''Gima ber to 
kik ichak inyis ji dhiang' machwe ni en mari. 
Ng'ato dipo ka wang’ omayigo. Omiyo wach negi 
ni en mara; nikech aduong' maonge ng'ama nyalo 
maya gimoro.” 

To ka dho liech pok oluar, ne gichopo e dala 
machielo. Ji nopenjo ni: “Ma dher ng'a maber 
kamani?'' Ong'er noduoko piyo piyo kowacho ni: 
“En mara!” Liech no kok matek gi mirima kawa- 
chone ong er ni: “Koro abiro mana chwadi!” Liech 
ne okwadho ume ni mondo ochuad ong 'er to kata 
kamano ong'er nopusore mochikore eng'eye, ka- 
wacho ne ni: “Anyierna! Ha! Ha! Ha! Ma to ber 
ahinya. Koro’ to ibiro ting'a nyaka dala.” To ji 
pod ne wuoro mana kaka ong'er nong 'iewo dhi- 
ang’ maber. Ne gipenje ni to oyudo dheno kanye? 
To ong er ne buonjo abuonja: nikech pod nobedo 
e nge liech. Kata kamano, ong'er negoyo kore 
kobuonjo kendo osiemonegi ni: “Ma dhera.”” Liech 
kane owinjo kamano nokuong'o ong'er mine ori- 
embe mondo odhi ewi yien. Kendo nyaka aa ka- 
nyo koth ong'eche duto ti dak mana ewi yien. 

“Thu tinda adong dongo nera.” 

Poko nyar Migumba 


Chieng' moro dhako moro ma migumba no- 
dhi ng'wedo dek. To kane oduogo e dala, alot 
dek mane otedo ne. otame chamo, nikech ne 
okech motamore gi nono. Kanoneno kamano, no- 
kawo alotno gi agulu modhi oumo e bwo Iwand 
dero. Kane odhi ng'iyo bang’ ndalo adek, to ne 
oyudo ka alotno oselokore ogwal gi ogwe. Kaaye 
to ne odok oume auma kendo. To chieng’ machie- 
lo kane odhi ng'iye kendo, ne oyudo ka gigo 
oselokore nyako gi wuoyi.. Dhakano ne mor 
ahinya. Ne okawo nyithindogo mopidho. Wuoyi 
ne ochako Kasera to nyako ne ochako Poko. Nyi- 
thindogo nodongo mobedo mopugno kendo mabe- 
yo ahinya. 

Chieng' moro nyiri moko manedhi tero nda- 
ria ne dwaro mondo Poko otergi wuoth. Poko no- 
yie modhi kodgi. To kane gi. tundo e yo, ne giromo 
gi ng'at moro. Negipenje ni: “Wuoyi; be ineno 
ka wabeyo?” To ng'atno ne oduokogi ni: “Nyiri, 
uduto ubeyo to mak mana nyako achielno emolo- 
you gi ber.” 

Kane gineno kamano to negiloko Poko guok 
mawang'e oluny. Aye ne gichako giromo gi jomo- 
ko mane gipenjo kendo ni: “Yawuoyi, be uneno 
wabeyo?” Jogo noduokogi ni, “Nyiri ubeyo ndi. 
uduto! To:guogno dabed dhano doloyou gi ber.” 

Kane gineno kamano, to negiloke luth ma 
jatendgi sirorego ka wuotho. Kane gidhi nyime 
matin, negiromo gi ji moko kendo. Ne gipenjo jogo 
kabende gi beyo. Jogo bende nowachonegi ni: 
“Nyiri, ubeyo uduto to ludhno dobed dhano to 
doloyoy.” 

Kaaye to ne gichako giloke nyatieng' ma di-; 
rore bang'gi ka giwuotho. Kane gichako gipenjo 
ji mane giromogo, to nokonegi ni nyatieng'no do- 
bed dhano doloyogi gi ber. 

Kane gichiegni tundo to negichako giloko 
nyatieng'no guok mawang'e oluny. Kane gitundo 
kumane gidhiye to ne giyudo ka yawuoyi odhi 
dwar to yawuoyigo noyudo kosenyiso megegi ni 
wang' gimaknegi nyiri mobiro. 

Yawuoyigo nomaknegi nyiri gi megegi to mak 
mana min wuoyi moro ma nyinge Obong'o ema- 
nolewo mane oyudo ka nviri nosemaki te, mi 
guok mawang'e olunycha emodong’. Min Obong'o 
kane oneno kamano, to guogno emanokawo otero 
dalane, mondo Obong'o bin dhigo dwar. Kane 
Obong’o oduogo, noyudo ka min omakone mana 
guok. Nodhaw kod min ahinya kopenje ni: “In 
nidhi kanye kane nyiri obiro? '' 

Kanochopo otieno e thuolo mane gichiemo, 
ne gimiyo guogno chiemo ei tago to nodagi cha- 
mo. To kane gitokone e tawo to ne ochamo mos 
maber mana ka dhano. 

Chieng' moro ne min Obong'o odhi puodho 
to ne oweyo komoyo cham e laro ne chi Obong'o 
maduong' mane.nyinge Nyawiye Owang' mondo ` 
wang' oregi. Guogni nong'iyo oko koni gi koni to 

oneno ka onge ng'ato .Kane oneno kamano to no- 
lonyo kukune mar guok moketo piny; aye okawo 
cham mochako rego. Norego mogo mayom mana 
kaburu. Kane min Obong'o oduogo, nopenjo 
ng'ama norego mogo mayom kamano, nikech 
Nyawiye Owang’ to ne ja ng'akga cham; to onge 
ng'ama nonyise. | 

Otieno ka otieno guogno ne nindo e agoch 
Obong'o. Ka Obong'o ne osenindo to ne olonyo 
kukune mooos ka aye to opando e bwo ng'ango. 
Obong'o ne otang' mos mos. Nochich ni: “To ma 
guok manade maber kama, to bende ok odwar 
nindo oko e laro ni?” Chieng' moro ne Obong'o 
oliwe moneno kogolo kukune mit ne olidho mo- 
kawo opando mabor. 

Kiny gokinyi kane guogno ochiew, ne otemo 
dwaro kukune ahinya kuma nitie, to ne ok onyal 


yudogo. Noduogo molokore nyako maber mota- 
more gi nono; ma aye Obong'o ne okende. Ji 
mathoth nobiro neno chi Obong'o ma miaha ke- 
ndo ne giwuoro ahinya ber Poko nyar Migumba. 


“Thu tinda adong dongo nera.” 

Thum joka Apol 


Ndalo moro Jok'Apol noomo thum. Jathum 
ne en Othin Othin Nyar Nyorieko. Kapok ochopo, 
Jok'Apol ne ochano tije kaka ginyalo rito jathum 
gi jobudho maber. Ne gipogo tije kama: 

Liech Odanga Nyamang 'ura ne oket jarit 
thum (kamten). Punda Dibuoro ne en ja asili 
mane rito ni puch achiel ok go gaming'a moloyo 
moko. Ng'ech ne en mbero ma ji betie. Opuk ne 
en taya mar nyangile. Otoyo gi guok ema ne jo- 
chak miel. Ong'er gi bim ne jotedo, nikech ne gin 
gi chiemo mang eny. Thuol ne en kede michwa- 
dogo joma nyalo ketho budho gi dhaw. Le 
modong ne gin jobudho thum. Sibuor ne en 
jaduong' mane neno ni gik moko dhi maber te 
kaka nochan. 

Othin Othin nochako gocho, kendo jomiel 
nodonjo e pap pep. Ne gimiel ma. gimiel amie- 
eeela mane giol, kendo ne gidenyo. Kane aye to 
nokel chiemo. 

Kaji ne chiemo, otoyo nehetho moloyo: ma 
guok nokone ka iyie ng'ur, ni: “Un joka otoyogi 
uriethoru gi chiemo nadeni, ma uhadk~ ne ji chie- 
mo utieko piyo piyo nono ni?” 

Otoyo noneno marach ni guok ok nyal yanye 
enyim ji mang'eny kamano. Ne gichako gigua- 
ndore matin, to bang'e notheggi. Ne gidok e miel 

kendo. To guok ne pod dwonde gwa agwaya 
kod otoyo. Nochako oyanyo otoyo kendo, kokone 
otoyo ni Ok omiel maber; ni en oriethore arietha. 
Koro otoyo mirima nomako ahinya ma ne gicha- 
ko dhaw gi guok. Guok bende ne okecho ni 
otoyo atoya Ok nyal tugo. kode enyim ji. 

Ne gigolo dhaw, kendo ji nochako tungni 
kadhi koni gi koni. Liech mane jarit thum kane 
oneno kamano, ni nyithindo athinda emanyalo kelo 
dhaw kama entie kendo ketho ne.ji thum mamit 
kamano, ne ochako lawo guok nikech guok ema 
nogolo ayany mokuongo. 

Otoyo bende ka noneno kamano nochako 
konyo liech lawo guok. Kane oringo nochwanyore 
e osiki moro matin kendo nogore piny matek mi 
ng ute nong ikore mobam; ma nokuong'ore ni ka 
moro amora ma noyudie guok to nyaka ochame. 
Mano omiyc otoyo “pod kiny gi guok nyaka ka 
wuono. 

Guok noringo matek modwa muonyo lake 
Ma emomiyo pod osiko mana kowuotho gi 
ngiwech  kosoro, kendo ka-oyweyo matek ka 
ong amo dhoge nyaka kawuono. 

Punda bende ne owuok gi ng'wech kogoyo 
asili kendo ogwecho kotemo gayo le mamoko 
mondo koko orum. Mani e asili mapod 0goyo 
nyaka kawuono koywak. 

Ong'er to noringo motuomo agulu mane gi 
tede ma wang'e nomienore e chind agulu. Mani 
e ranyisi mapod osiko ka olil e wang'e nyaka ka- 
wuono. 


Bim. bende nojuolo wang'e ‘kolawo qguok 

odwa goyo adhong', ma nyaka 'kawuono pod osi- 
ko mana kowuotho kong anjo ang anja ko ng ino 
adhong' kendo ojuolo wang'e kodwaro kuma guok 
nitie. 

Ji mane obet kuom ng'ech nonyono, ite e 
thuolo mane tungni ochakore omiyo ite odinote 
chuth. Ne koro oketo wange oneno anena ma ok 
owinj gima timore. Ma e gimomiyo it ng'ech 
pod osiko ka odinore nyaka kawuono. Bende ji 
mane obet kuome noridho ng'eye ma ng'e ng 'ech 
pod osiko mana ka gwa nyaka kawuono. 

Ji notuomo opuk ka gi mutni momiyo no- 
ng'uonyo wiye ma taya otho. Ma omiyo opuk 
pod osiko mana ka oluoro ji ma ka oneni to ong u 
onyo ng ute koparo ni idhi moko taya kuome. 

Ka ji noseweyo lawo guok,nolokore motito 
ng'wech matek bang’ Othin Othin kane oparo ni 
en emane osundone wach, kaka ong'ere pile ni 
en ng ama jamriambo. To Othin Othin Nyar Nyori 
eko noselal nono, guok ne ok oneno ndache kume 
odhiye. Mano emomiyo Othin Othin ok winjre 
gi guok nyaka kawuono. 

Kibwe to nodong' chien kapod nang'o chi 
emo mane opukore oko. Bang'e nochako lawo 

bang’ ji ka oluongogi ni: “Kibwe! Kibwe!” e thuolo 
mane oringo bang gi; kaka pod oywak nyaka ka 
wuono gotieno koparo nobiro yudo jomiel mane 
olalne ka ji ringo a ka thum. 

Liech to nomako thuol modiyo matek ma 
poth oturogo sirundra ariyo; omiyo thuol pod kiny 
gi liech nyaka kawuono. 

Nikuop masira mane gikelone le mang'eny 
ka koko nowuok e thumgino, nyaka aa kanyo Jok 
Apol pod ok ochako oluongo thum kendo chil 
kawuono. 


“Thu tinda adong dongo nera.” 

Ochamdek kod Ondiek 


Winj Ochamdek mco no onyuolo nyithindo 
adek, ma achiel kuomgi ncng'ol to ariyo ne ngima. 
Winyono ne ohero dhi manyo ne nyithinde chiemo 
gotieno pile pile. Nopuonjo nyithinde wer maka 
obiro to owero negi mondo eka giyawne dhoot 
xaqisevanao duonde. Nowernegi kama: 

“Ochamdek yo; 
Ochamdek oo ee nyadibuoro! 
Joka ma yawnauru?”' 

To kara mane ogatore nopuonjo nyithinde 
wendni, Apul Apul newinjo kaka Ochamdek wer 
mochamo duonde mabor. Aye nodhi ka jathiedh 
duol mondo olosne duonde machalo kaka mar 
Ochamdek. 

Ajuoga nothiedhe ka aye to onyise ni kodhi 
e yo to kik ocham gimoro amora moromogo. To 
Apul Apul wuoro gi miluma nomono dembruok. 
Kane osewuotho moromo nono noromo kod ogu- 
yo mi nogoyo ni nda. Koa kanyo noromo.gi og- 
wal mi nomuonyo ka nono. Gigi duto noketho 
duonde kendo (Omiyo kane ochopo e dhood 
Ochamdek, notemo wer kaka min nyithind winy, 


to duonde ne gwa mana ka ogwal maywak e chu- 
odho, ni: 


. “Ochamdek Yo; Ochamdek EE Nyadibuoro! 


OO Nyadibuoro; Joka ma Yawnauru raŭ 


Nyithi Ochamdek ne odagi yawone, ka gidu- 
oke ni: “Oh! Wang'eyi mabeer! In Apul Apul! 
Onge ng'ama biro yawoni!” 

Apul Apul noa kanyo ka iye owang' maonge 
gima nonyalo wacho. Nodok ka jathieth kendo mo- 
nyise kaka yadhe mane omiye otamore tiyo kaka 
nochike. Jathieth nosieme kakone ni: “Kawu- 
ono kidhi eyo to kik ibil gimoro amora kendo.” 

Apul Apul kane owinjo kamano no ringo 
matek nyaka od Ochamdek tiir mak obilo gimoro 
e kor yo kata matin. Duonde ne chil ka n'gama 
ochamo onjiri. Kane otundo mochako wer gi duol 
mamit kamano, ni: r 

“Ochamdek yo: Ochamdek ee nyadibuoro 
Oo nyadibuoro! Joka ma yawnauru ?” ” 

Nyathi marang'olcha ne otamore konyiso 
jowadgi ni “mano ok minwa, en mana Apul Apul 
manyo obiro ka chande”, to gin ne gitamore. ka- 
giwacho ni: “Mano minwa.” Kane gidhi yawone 
dhoot to rang'ol noringo modhi odonjo e bur 
ochunyno oweyo ka jowadgi Apul Apul chamo. 

Ka Ochamdek nobiro kod dede mang'eny 
mokelone nyithinde kower: 

“Ochamdek yo; Ochamdek ee nyadikiyo; 

Oo nyadibuoro; joka ma yawnauru?”’ 
To piny ne oling’ mana thi, onge ng'ama ne duo- 
ke. Ne ohum nono ni: “M-m-m; eni jokama ki 
ondiek ochamo koso?” Ne ochako otoye wer 
kendo: 


“Ochamdek yo; Ochamdek ee nyadibuoro; 

Oo nyadikiyo! Joka ma yawnauru!” 
Nyathi ma rang'olcha ne ochung odhi moos 
kosuto mine oyawo ne minmare dhoot. Aye ne 
onyise ni ondieg Apul Apul ne obiro mochamo 
jowetene ariyo te. Kane owinjo kamano, Ocham- 
dek nokawo mach modhi owang'ogo od Apul Apul 
gi nyithinde duto. Bang’e nochako ng'wech kod 
nyathine ma rang'olcha kower ni: 
“Kili kili talung'o! Kili kili talung'o 
gi donge! Timba en to oweyo, 
timba -en to oweyona rang ol achiel.” 

Bang'e matin nono noromo kod Liech Oda- 
nga Nyamang 'ura. Odanga nopenje ni: “To Ocha- 
mdek, iringo ang'o?” Ochamdek noduoke ni Apul 
Apul nochamo nyithinda ariyo, to an bende awa- 
ng'o nyithinde te ei ode.” ge 

Liech kane owinjo kamano to nokone ni: 
“Ring aringa matek. Ondiek kethe rach onyalo 
hinyi.” ; 

Nochako ng'wech kendo. Aye noromo kod 
jowi. Jowi nopenje ni: “Ochamdek iringo ang'o?” 
Noduoke ni ondiek Apul Apul nyoro ochamo nyi- 
thinda ariyo, to an bende koro awang o nyithinde 
te ei ode.” Jowi nokone ni: Ring aringa matek. 
Ondiek kethe kech, yande otamowa e kwadh 
dhok.” 

Bang'e noringo mopo kotundo kama ne Apu- 
oyo goyoe thum kower ni: i 

“An Othin Othin an: e Apuoyo mawego 
dund konde kal kala kingli kali kala.” 

Kane oneno Ochamdek, Othin Othin noweyo 
thum dichiel mopenje ni: “To Ochamdek diringo 

ruok?” Kane osenyise gima timore, Apuoyo no- 
penje konyalo yie mondo okonye, kowachone ni: 
“Apul kethe kech; yande otamowa e kwadh diek!'' 
Ochamdek ne oyie ma Othin Othin nopande ei 
bur moro man e tiend Iwanda. Matin nono to Apul 
Apul nobiro karingo ma leng'ore aleng'a. Noyudo 
ka Othin Othin obedo ewi Iwanda goyo thum. To 
nopenje ka oneno Ochamdek. Apuoyo to noduoke 
ni: “Ineno ajakwadh Ochamdek mipenja kuma 
odhiye no?” o 

Apul Apul nochako luwo tiend Ochamdek, 
to noneno mana ka ogik kama Othin Othin nobetie 
kagoyo thumno. Aye Apul Apul nodok ire kendo 
kapenje ni: “Omera! Nyisa kama ipandoe Ocham- . 
dek?” To Ogila noduoke kadhaw kode ni: “Ra- 
bambni anyisi ni ok aneno Ochamdek to ok iwinji! 
Koso a ibiro dwaro dhoga wach kama aling'ie 
mosni?” 

Apul Apul noa kanyo kodirore mana ka oru- 
jre, kofuono to okuong'o Ochamdek kod Othin 
Qthin ni Cthin ema opando Ochamdek mosiko 
kare! 


“Thu tinda adong dongo nera.” 

Nyar Ruoth 


Chon gilala ne nitie Apul Apul moro mane 
okendo mon. man'geny. Ne gin nyi le mokikore 
okikore, kaka nyar apuoyo, nyar ondiek, nyar 
liech, nyar rawo, nyar magwar okang'a, nyar si- 
buor to kod nyar nyambura. Chiege matin mogik 
ma nyachira ne en nyar quok. To dhakoni ne ok 
ohero chuore ahinya kaka mon moko, kendo ne 
ochaye ma kata kane chuore wuoyo kode to ok 
odewe; osiye asiya kendo ochiaro olawo bang'e. 

Chieng' moro, nyani ne odhi kulo; ka aye to 
ne ochwanyore modwa goyo dapi piny. Kar ywak 
kaka mon moko ywak ni: “Ululu mama nyar gi 
neral” To ne otimo manani: “Ululu Apul magita!” 

Chieng’ moro Apul nowinje kowacho kama- 
no mi nokecho kawacho ni: “Ere kaka nyar guok 
nyalo tugo gi nyinga kinde duto kamano ,ma nyi- 
nga ema oloko werni?” Dhakoni ne ok odewo 
kata Apul nonyise ni nyaka oluore. Bende mon 
wetene nokwere, to mago to ne ok nyar guok 
odewo kaka gimoro. 

Chieng’ machielo Apu! Apul ne owinjo ko- 
luongo nyinge kendo ma iye ne owang’ chuth 
mokawo mana tol ni odhi dere. 

Ka nochaka wuoth nopo ka oromo gi kwach 
Kwach nopenje ni: “Apul Apul idhi kanye gi tolno 
mijuolo wang'i ruokni?' To kar duoke to Apul 

Apul ne ochako mana wer ni: 

“Akend nyar liech, ma wuon mare ruoth, 
mak luong nyinga ni Apul magita: 
Akenda nyar kwach, mak luong nyinga ni 

Apul magita: 

Akend nyar magwar okang'a, ma wuon 
mare ber, mak luong nyinga ni Apul 
magita, _ 

Akend nyar apuoyo, ma wuon mare riek, 
mak luong nyinga ni Apul magita: 

Nyar guok aso aso ema luong nyinga ni 


Apul magita: nyar jang'we dho udi' 


ema luong nyinga ni Apul magita. 

Kidi wang'e, apul magita! Muoch kaye, 
Apul magita! Ochuanykoke, ululu Apul 
mangita! Pong’ tugrene, ululu Apul 
magita!” 

Bang'e Apul Apul noweyo kwach kanyo ko- 
dhier nono. Kane osewuotho ma ool, ne obedo 
piny mondo oywe. Aye sibuor moro ne obiro ka 
penje kuma odhiye. To kar duoke to Apul Apul 
ne owerone mana wer mane owero ne kwachcha. 


.Sibuor ne owinjo moa mana ka iye ng udore 


ang'uda. Le mathoth «ne ochakore mondo gi winj 
ane gima ne omiyo Apul Apul dhi dere. To kata 
bang' ka negisewuoyo mathoth kendo hoye moka- 
lo kare, Apul Apul ne ok nyal loko parone kata 
matin. Ne otamore modhi odere ma otho. 

Kane Apul Apul osedere eka koro nyar guok 
mane chiege mochaye-cha obiro ma yweyo aywe- 
ya ni odwaro chwore. Le mane ochokore e liend 


` Apul Apul kane onene, ne ochako riembe ka kwo- 


ng'e. Kane ose a kanyo koringo, nyar guok 
nokuong'ore kowacho ni nyathine.ok none le aleya 
gi wang'e mak onego. Mani emomiyo. nyaka ka- 
wuono pod te mathoth ok winjre gi guok. Guok 
bende pod gweyo agweya koliyo duonde oluongo 
chuore mane oderecha: kendo kamoro kowinjo 
gima seko gotieno to oweyo mana ni Apul Apul 
emabiro. 


“Thu tinda, adong dongo nera!” | 

Jachien Madhako 


Nene nitie jathum nyatiti moro marahuma 
ahinya e piny Kanyamwa ma Milambo miluongo 
ni Onyango wuod Ogola. Onyango ne en ng'at 
mong'ere ahinya kendo ji mang’eny nohero thume. 

Onyango nene en jathum ma migosi, kendo 
kamoro amora ma nodhiye to jopinyno ne yuoro 
thume kod mor maduong’ ahinya. Nene duonde 
mit, nong'eyo wer mamit.kendo notoso gi ji ma- 
ber. Nene ithoro ome kuonde liete,kod kuonde 
nyasi mang eny e piny Luo mangima. 

Onyango ne en jadoho man-gi mon ariyo. 
Chiege maduong’ ne nyinge Ajwang’, to matin 
ne iluongo ni Agola. Mondegi duto ne nigi nyi- 
thindo. To kata kamano, ne ohero chiege matin 


moloyo maduong'. Kinde duto kane odhi goyo 
thum kamoro amora, ne othoro dhiyo kod chiege 
matin to oweyo maduong' e dala. ka rito nyithi- 
nde kod mag nyjeke matin-no bende. 

Onyango nohero ng'iewo ne chiege matin 
gik mabeyo beyo mane nyiso ni ohere moloyo 
mikaye. Ajwang' ne ok en dhako ma janyiego. 
Omiyo mago duto ne ok odewo kaka gimoro. Nene 
omedo mana dak gi kuwe.korito nyithinde maber 
ma ok osin kata ng'ur kata dhaw gi ng'ato. 

Kinde moro, Ajwang' nyar Kadem ne tuo 
ogoyo matek ahinya. To chuore ma Onyango ja- 
thum ne ok odewo tuoneno. En ne odhi mana 
nyime kod goyo thume kuonde manene iome. 

Ka tuo Ajwang' ne osemedore ahinya eka 
koro Onyango ne temo tere kuonde ajuoge mondo 
othiedhe, to noneno kotamo wang'e. Bang'e koro 
noweyo imanyone kuondezthieth. 


Dhakoni nowacho ne Onyango koywakne ni 
„mondo oyie oyudne jathieth maber moa mabor. 
To kaka Onyango ne ohero Agola ma chiege ma- 
tin moloyo, ne ok odewo ywak chiege maduong’- 
no. . 

Kaka dhako ni ne onge kod nyithindo mose- 
bedo madongo, mane nyalo konye kuom. dwarone 
jathieth, Ajwang’ ne tuone omedore mi gikone 
ne otho ka Onyango jathum odhi wuoth ka goyo 
_thume kaka pile. Aye ne oorne wach ka irite, kaka 
chik Joluo dwaro ni-dhako ok kuny ka chuore 
onge, to kata kamano. Onyango ok ne odewo 
Omiyo yuoch Ajwang’ ne okunye mi oyike ka 
chuore onge. 


Onyango kod chiege matin mohero chande, 
ne jotieko ndalo adek oko kapod ok gichopo e 
liel. Kane Onyango jathum ochopo dala, ne ok 
oywak malich kaka ng'at machiege otho. Chiege 
matin kende emane riasore ka ywak marach rach 
ni, mano kaka nyieke tho weye e chandruok malit. 

Bang’ ndalo manok kende madirom dweche 
ang wen, Onyango ne ochako neno tipo Ajwang' 
e wang'e. kamoro amora modhiye. Noneno kido 
mar chiegeno kuonde duto te, ka ng'at maleko. 


Kuonde duto mane odhiye goyo thum, dhani 
ema ne kuongo wuok e pap ka miel e nyime. 
Ei dalane to kinde manene chiege matin ma Agola 
“Odongo Oher” cha odhi kamoro, to kodungo 
dala to oyudo, ka Ajwang' osetedo chiemo ne 
nyithindo. To ka Agola penjogi ni: “Yawa, ng'a- 
no molosonu chiemo?” To nyithindo duoke ka- 
wacho ni: “Mamawa ema ne otedonwa mit omi- 
yowa chiemo.” 

Agola ne humnga ahuma nono kod chunye. 
To bang'e, ne onyiso chuore ni nyithindo ose- 
bedo ka pimone wach, ni koweyogi dala kodhi 
puodho to Ajwang' manene otho chande osebedo 
ka biro kendo losonegi chiemo, ma otoknegi gi 
cham. Bang'e en kobiro to nyithindo kone ni gi- 
seyieng' ok gidwar chiemo kendo. 

Mani ne dhi nyime pile pile kamano. Onya- 
ngo jathum ne obuok ahinya kowinjo wachno, 
kendo ne oparore ahinya e chunye. gima onyalo 
timo ne jachiendno. Notemo wuotho kuom aju- 
oge mang 'eny, konyalo yudo moro mariek mane 
nyalo biro dilone jachiendno, to ne ok oyudo. 

Aye,ne olokore raura mataar maok nya! goyo 
thum kata wer mamit kaka ndalo machon. Chiege 
ma Agoia “Odongo Oher” cha bende koro ne 
ochung' ok nyuol, kendo dende ne. dhi adhiya, 
modhero olokore mana kede. 


“Thu tinda adong dongo nern.” 


“ 

o AA" eee — 


Poko ne en dek alot manolokore nyaka maber. Migumba n 
min mare ne en dhako moti modak kende. Chieng' moro i 


otedo dek makech motame chamo. Kar puko alotno oko 
okete kod agulu e Iwand dero mondo okuogi. Bang’ nd 
buora degeno nolokore nyithindo ariyo, Poko kod owad 
miluongo ni Kasera. 


Mani en achiel kuom sigendni 12 mag Luo ma Mika 
Asenath Bole Odaga ganonwa e buge mar Poko Ny: 
mia Mikayi Odaga en jandiko, kendo osendiko jai 


Mi 

moko mag sigendini mamit ahinya e dho Ngere, kaka: Mac 
Mokecho (The Angry Flames), Tech Ombo (The Diamor | 
Ring) kod Onged Apuoyo (The Hare’s Blanket), Ogilo Nung. 
Piny Kirom, Riana, Nyamgondho wuod Ombare, koda mol _ 
mokalo pier adek. 


Poko Nyar Migumba gi Segend Luo mamoko en kitabu ma 
inyal keto piny kisechako somo. En achiel kuom kite 
manok moting’o pe Hay Luo machon man kwerewa 

deyewa gano ne nyithindo e siwindhe kipuonjogi go mon 
gidong ji ma joluor kendo modimbore manyalo rito ogan 
maber. 

